’n 16-jarige seun van Pretoria is een van 50 jong mense van oor die wêreld heen wat gekies is om ’n opleidingskursus by Nasa in die VSA by te woon.
Elmazet Beukman, Divan se ma, sê hy het met die aansoekvorm by die huis aangekom en hulle het nie verwag dat hy vir so iets gekeur sou word nie.
Die 50 gekeurdes gaan vir twee weke opleiding kry in hoe om ’n ontdekkingstog na Mars volledig te beplan.
“Dis vir my ’n groot voorreg om te gaan. Ek is nog altyd baie nuuskierig oor hoe dinge werk en die misterie wat in die ruimte vasgevang is,” sê Divan.
Hoewel sy beroepskeuse nie tans is om ’n ruimtevaarder te word nie, is sy droom wel om by Nasa te gaan werk.